Kort før åbningen af ”Danmarks Smukkeste Juleudstilling” i Hurup faldt arrangør Johnny Haugaard om to gange, og blev indlagt på sygehuset. Efterfølgende er han blevet scannet på kryds og tværs, men nu har lægerne heldigvis frikendt ham for en mistænkt hjernetumor. ”Det skønneste, jeg har hørt i dag”, ”fantastisk besked”, ”den bedste julegave”, ”tusind tak for info, blomstermand”. Beskederne ovenpå nyheden fredag er strømmet ind på Johnny Haugaards facebook-profil. Ligesom de har gjort det, siden han blev indlagt. -Det er vildt rørende. Det er meget omsorg at få. Og det kommer faktisk lidt bag på mig at så mange har tænkt på mig, lyder det fra blomstermanden. Åbenhed i stedet for spekulationer Efter indlæggelserne var Johnny Haugaard hurtigt i gang igen med både oppyntninger, workshops, sin egen juleudstilling og som Go’ Morgen Danmarks faste blomsterdekoratør. Dog i et noget lavere tempo og med jævnlige undersøgelser på sygehuset. Men nu er han altså frikendt for at have en hjernetumor. -Jeg er selvfølgelig meget lettet over, at der ikke er noget i vejen med mit hoved. Altså sådan alvorligt, smiler han spøgefuldt. -Jeg tror, jeg har fået et kærligt puf fra min skytsengel. At det er fint, det jeg gør. Men at jeg måske skal skrue lidt ned. Johnny Haugaard har valgt at være åben omkring sin situation på Facebook-siden ”Blomstermandens Venner”. For folk spørger, og han vil hellere selv fortælle end at der bliver spekuleret. -Men nu vil jeg bare gerne koncentrere mig om at få en mega god juleudstilling, konstaterer han. Indlæggelserne i november betød at ”Danmarks smukkeste juleudstilling” kom bagud. For selvom det er frivillige, der kreerer det meste af udsmykningen, så findes ideerne kun i Johnny Haugaards hoved. Men frivillige fra store dele af landet rejste til Hurup og hjalp de frivillige her med at få udstillingen på benene. Kun med en enkelt dags forsinkelse blev den åbnet, og siden har den begejstret besøgende. -Udstillingen var aldrig blevet til noget uden de frivillige. De har været helt HELT fantastiske, fastslår Johnny Haugaard og bliver for en sjælden gangs skyld lidt stille. Juleudstillingen er da også fuldstændig eventyrlig at træde ind i med sin duft af gran og fantasifulde julerier. Og Johnny Haugaard og de frivillige håber, det vil inspirere gæsterne. For meget af udsmykningen kan man selv lave, derhjemme.
Johnny Haugaard har det godt igen, efter han for nyligt blev indlagt op til åbningen af ‘Danmarks smukkeste juleudstilling’. Men han har måttet tage et svært valg.